**Tatra 114** a **Tatra 115** je trojtonový cestný nákladný automobil s pohonom zadnej nápravy. Vyrábal ho podnik Tatra Kopřivnice v rokoch 1947 – 1949 a technicky vychádzal zo staršieho typu Tatra 27. Najvýraznejšou zmenou bolo použitie vzduchom chladeného vznetového motora. V krátkom období výroby vzniklo 407 kusov modelu 114, prevažne s valníkovou nadstavbou. Miernou modifikáciou vznikol typ **Tatra 115**, ktorý sa líšil predovšetkým dlhším rázvorom, jednoduchou montážou kolies vzadu a väčšími pneumatikami. V rokoch 1948 – 1949 bolo vyrobených 602 týchto vozidiel.

História
--------

Po skončení druhej svetovej vojny znárodnená automobilka Tatra zamýšľala obnoviť výrobu jedného zo svojich najúspešnejších predvojnových nákladných vozidiel, trojtonovú Tatru 27. Rozhodovacie orgány centrálne plánovaného hospodárstva však Tatre prisúdili výrobu výhradne ťažkého nákladného vozidla Tatra 111 a okrem toho jedného typu vozidla osobného (Tatra 57 B, následne Tatra 600). Produkcia vozidiel trojtonovej kategórie bola pridelená automobilke Praga, s jej typmi RN a RND. Tatra však napriek tomu v roku 1946 obnovila výrobu typu Tatra 27 B. Ministerstvo priemyslu tolerovalo porušenie tohto nariadenia len kvôli kritickému povojnovému nedostatku nákladných vozidiel. Zážihový motor vozidla sa však kvôli vysokej spotrebe a povojnovému nedostatku benzínu ukazoval ako neperspektívny, preto konštruktéri Tatry pripravili modifikáciu so vznetovým motorom, sprvu označovanú ako Tatra 27d, neskôr premenovanú na Tatra 114.

Motor vznikol pomerne jednoducho, využitím prvkov "stavebnicového" dvanásťvalca T 111, ktorý poháňal rovnomenný ťažký nákladný automobil. Nový motor, označený T 103, mal objem 4,9 litra a najvyšší výkon 65 k pri 2200 ot./min. Jeho nevýhodou bola nízko umiestnená olejová vaňa, ktorá znížila svetlú výšku vozidla na 190 mm, veľký predný previs tiež zmenšoval nájazdový uhol. Kapota motora dostala tvar podobný vozidlu Tatra 111. Okrem týchto úprav bola Tatra 114 prakticky zhodná s typom Tatra 27. Výroba vozidla začala v roku 1947, kedy vzniklo 309 kusov, už nasledujúci rok však skončila po vyrobení ďalších 89 vozidiel. Tatra následne prikročila k prepracovaniu modelu; výsledkom úprav bolo predĺženie rázvoru a ložnej plochy, osadenie väčších pneumatík a nahradenie zadnej dvojmontáže kolies jednoduchou. Tieto opatrenia mali za cieľ zlepšiť úžitkové vlastnosti vozidla, predovšetkým nedostatočnú svetlú výšku. Voz dostal nové označenie Tatra 115. Ešte v roku 1948 vzniklo 71 kusov, nasledujúci rok ich bolo 531. Tým však produkcia trojtoniek v Tatre natrvalo skončila a ustúpila rozšírenie výroby typu Tatra 111.

Technické údaje
---------------

### Motor a prevodovka

Tatru 114 a 115 poháňa radový, vzduchom chladený vznetový štvorvalec T103 s rozvodom OHV a priamym vstrekovaním. Kompresný pomer činí 16,5 : 1. Valce motora sú samostatné, s hlavami z hliníkovej zliatiny. Kľukový hriadeľ je zoskrutkovaný z piatich kusov a uložený v piatich valčekových ložiskách v kľukovej skrini z hliníkovej zliatiny. Chladenie obstaráva axiálny ventilátor, hnaný kľukovým hriadeľom pomocou dvoch klinových remeňov. Palivová nádrž na 110 l nafty sa nachádza na priečnej stene medzi kabínou a motorovým priestorom. Palivo prúdi pomocou dopravného čerpadla cez filter do vstrekovacieho čerpadla. Umiestnenie motora je vpredu, pozdĺžne pred prednou nápravou.

Motor má zdvihový objem 4 940 cm³ (vŕtanie valcov 110 mm, zdvih 130 mm). Dosahuje najvyšší výkon 47,8 kW (65 k) pri 2 200 ot./min.

Elektrická sústava pracuje s napätím 12 V, iba štartér motora je na 24 V. Vozidlo je vybavené 12 V dynamom s výkonom 300 W a dvoma 12 V akumulátormi po 150 Ah, umiestnenými pod sedadlom vodiča.

Za motorom je umiestnená suchá jednolamelová spojka, za ňou nadväzuje štvorstupňová nesynchronizovaná prevodovka.

### Podvozok

Základ podvozku tvorí oceľová chrbticová rúra, vpredu opatrená prírubou pre blok motora a prevodovky. Vzadu je hnacia náprava s výkyvnými polosami. Tie sú odpružené priečnym poleliptickým listovým perom, uloženým na skrini rozvodovky. Nepoháňaná predná náprava má nezávislé zavesenie, tvorené dvojicou trojuholníkových ramien. Je odpružená priečnym poleliptickým listovým perom, upevneným na skrini prevodovky. Rozchod predných kolies je 1 700 mm, zadných 1 800 mm. Rázvor náprav je 3 500 mm (T 114), resp. 4 000 mm (T 115). Svetlá výška pod nápravami je 190 mm (T 114), resp. 200 mm (T 115).

Vozidlo je vybavené hydraulickou jednookruhovou brzdou na všetkých kolesách. Ručná brzda je prevodová, pôsobí na bubon za prevodovkou. Kolesá sú dvadsaťpalcové, s lisovanými oceľovými diskami rozmeru 6 × 20" a pneumatikami rozmeru 7,50 × 20" (7,25 × 20 "), na zadnej náprave v dvojmontáži (T 114), resp. 10,5 × 20" s jednoduchou montážou na všetkých kolesách.

### Kabína a nadstavby

Kabína vozidla je zmiešanej konštrukcie, s drevenou kostrou, potiahnutou oceľovým plechom. Čelné okno je dvojdielne šípové, opatrené dvoma elektricky poháňanými stieračmi. Dvere kabíny sú uchytené vpredu.

Väčšina vyrobených vozidiel mala drevenú valníkovú nadstavbu so sklápacími bočnicami s výškou 500 mm. Okrem toho boli postavené pravdepodobne dva autobusy, z ktorých jeden slúžil pre vlastné potreby podniku Tatra.

### Rozmery a výkony

* Dĺžka: 6 450 mm (T 114), resp. 6 780 mm (T 115)
* Šírka: 2 350 mm (T 114), resp. 2 150 mm (T 115)
* Výška: 2 300 mm (T 114), resp. 2 250 mm (T 115)
* Hmotnosť podvozku: 2 400 kg (T 114), resp. 2 500 kg (T 115)
* Pohotovostná hmotnosť: 3 750 kg
* Užitočná hmotnosť: 3 000 kg
* Maximálna rýchlosť: 60 km/h
* Spotreba paliva: 18 l/100 km

Literatúra
----------

* SPREMO, Milan. *Atlas našich automobilů 4: 1937 – 1963*. Praha : NADAS, 1991. 320 s. ISBN 80-7030-119-8.
* ŠUMAN-HREBLAY, Marián. *Tatra: nákladní a užitková vozidla, autobusy a trolejbusy*. Brno : Computer Press, 2010. 200 s. ISBN 978-80-251-2456-7.
* ROSENKRANZ, Karel. *Nákladní automobily Tatra*. Kopřivnice : Tatra, a.s. 2007. 661 s. ISBN 978-80-239-9877-1.

Referencie
----------

1. 1 2 3 4 5 6 7 8 9 10 11  SPREMO, Milan. *Atlas našich automobilů 4: 1937 – 1963*. Praha : NADAS, 1991. 320 s. S. 146 – 150.
2. 1 2 3 4 5 6 7 8 9 10 11 12  HOŠŤÁLEK, Petr. *TATRA nákladní typ 114* [online]. České Budějovice: Jihočeské motocyklové muzeum, [cit. 2018-12-14]. Dostupné online.
3. ↑   *Tatra portal – Web site about TATRA cars and trucks* [online]. tatraportal.sk, [cit. 2019-06-21]. Dostupné online.
4. ↑   *Popisy vozidiel* [online]. tatraportal.sk, [cit. 2019-06-21]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Tatra 114**

Externé odkazy
--------------

* Tatra Auto Klub Slovakia
* Tatra A.S, oficiálna stránka
* TATRA typ 114 na www.motomuseum.cz
* Tatra 114 na www.tatraportal.sk
* Tatra 115 na www.tatraportal.sk

| * z
* d
* u
Automobily vyrábané spoločnosťou Tatra |
| --- |
| Osobné | 
Präsident |
10 |
11 |
12 |
17 |
20 |
26/30 |
26/52 |
30 | 30/52 |
31 |
52 |
52 Sport |
54 |
57 |
57 A |
57 B |
70 |
70 A |
75 |
77 |
77 A |
80 |
87 |
87-603 |
97 |
107 |
600 Tatraplan |
603 |
603-2 |
613 |
623 |
700
 |
| Nákladné a úžitkové | 
13 |
22 |
23 |
24 |
25 |
26 |
27 |
27 B |
28 |
43 |
49 |
72 |
74 |
79 |
81 |
84 |
85 |
85 A |
86 |
92 |
111 |
114 |
115 |
116 |
128 |
130 |
131 |
138 |
141 |
147 |
148 |
157 |
163 Jamal |
165 |
400 |
401 |
500 |
700 |
805 |
810 |
813 |
815 |
815-2 |
Beta |
Phoenix
 |
| Vojenské | 
57 K |
72 |
82 |
93 |
111 |
805 |
809 |
810 |
813 |
815 |
815-2 |
815 SOT |
816 FORCE |
817 |
DANA |
OT-62 |
OT-64 |
OT-810 |
V 750 |
V 799 |
V 809
 |
| Prototypy a závodné | 
12 Targa Florio |
30 Sport |
90 |
137 |
201 |
600 kabriolet |
600 Diesel |
601 Monte Carlo |
602 Tatraplan Sport |
603 MB |
603 Monte Carlo |
603 A | 603 X |
604 |
605 |
607 |
T2-607 |
625 |
Baghira |
Delfín |
603 NP |
MTX V8 |
Prezident |
V 570 |
V 855
 |